text: Søn tiltalt for bombe og drab i Aabenraa
  30 september 2010 kl. 06.46
  34-årig kræves dømt til anbringelse på psykiatrisk hospital for drab på kvinde i Aabenraa og for fremstilling af bombe til sin egen far.
  En formentlig psykisk syg mand er blevet tiltalt for at have dræbt sin adoptivmor i Aabenraa i august sidste år. Desuden anklages han for at have afleveret en bombe maskeret som julegave til sin egen far.
  Det er statsadvokat Jan Reckendorff, der nu rejser sagen ved Retten i Sønderborg.
  Den 23. december 2008 blev der lagt en pakke ved den tiltaltes fars lejlighed i Aabenraa.
   From Santa" stod der på pakken. Den eksploderede, da den blev åbnet juleaftensdag, men heldigvis var skaderne begrænsede.
  Det var modtagerens 34-årige søn, der fremstillede og derefter afleverede bomben, påstås det i anklageskriftet.
  Desuden tiltales han for at have dræbt en kvinde i Aabenraa mellem 8. og 9. august sidste år.
  Offeret, der var 58 år, blev slået mange stedet på kroppen og til sidst kvalt, hedder det i anklageskriftet.
  Hvis manden findes skyldig i forbrydelserne, kræves han dømt til anbringelse i psykiatrisk afdeling. Ved tidligere retsmøder har han nægtet sig skyldig.
  Sagen er usædvanlig, fordi kvindens dødsfald ikke fik den bedste
  behandling af politiet.
  
  Usædvanligt forløb
  I første omgang var der intet mistænkeligt ved kvindens dødsfald, vurderede politiet.  
  Flere måneder senere kom retsmedicinerne med en ny erklæring om, at der var mistanke om vold mod kvindens hals.
  - Vi ville godt have været inde i sagen på et tidligere tidspunkt, har politiinspektør Kaj Nielsen tidligere udtalt.
  Forsinkelsen har gjort efterforskningen mere besværlig, fordi en række vidner er blevet afhørt temmelig sent.
  Statsadvokaten er ikke færdig med at undersøge, om der er grund til at rejse kritik på grund af forsømmelser.
  